‘તમે લેઇટ છો મિસ્ટર, બત્રા. લોકો તો પ્રેગ્નન્સીના પહેલા ટ્રાઇમેસ્ટરથી જ પ્રયત્ન શરૂ કરી દેતા હોય છે.’ ના, આ સંવાદ કોઈ ગાયનેકોલોજિસ્ટના મોઢે નહીં, બલકે નર્સરી સ્કૂલમાં ઍડમિશન માટે બાળક અને માતાપિતાને તૈયાર કરી આપતી કન્સલ્ટન્ટ દ્વારા બોલાયેલો છે. ‘બાળકને કોઇપણ ભોગે ચકાચક સ્કૂલમાં ભણવા મૂકવું પડશે. ગુજરાતી કે ફોર ધેટ મેટર કોઇપણ પ્રાદેશિક ભાષામાં તે કંઈ ભણાતું હશે? ઇંગ્લિશ વિના ઉદ્ધાર નહીં. બાળક સ્ટડી, સ્પોર્ટ્સ, ઍક્સ્ટ્રાકરિક્યુલર ઍક્ટિવિટી, હોબી બધામાં અવ્વલ હોવું જોઇએ. આ બધા માટે જે કંઇપણ કરવું પડે તે કરો, ગમે તેટલા રૂપિયા ખર્ચાય, ખર્ચો.’ માતાપિતાઓની આ મૅન્ટાલિટી અને ઇંગ્લિશ મીડિયમ પાછળની તદ્દન ગાંડી દોડનો પર્ફેક્ટ આયનો છે, ઇરફાન ખાન સ્ટારર ‘હિન્દી મીડિયમ’.